钦定古今图书集成/理学汇编/经籍典/第111卷 > 宋
## 钦定古今图书集成/理学汇编/经籍典/第111卷 > 宋

### 太祖开宝五年诏李昉陈鄂等校定尚书释文

按《宋史太祖本纪》。不载。按《艺文志》。陈鄂开宝《新定
尚书释文》三卷。

按：《崇文总目》：“《尚书释文》，皇朝太子中舍陈鄂奉诏刊
之。”始开宝中，诏以德明所释乃古文《尚书》，与唐明皇
所定今文驳异，令鄂删定其文，改从隶书。盖今文自
晓者多，故音切弥省。

按《玉海》，唐陆德明《释文》用古文。后周显德六年，郭忠
恕定古文刻板，太祖命判国子监周惟简等重修，开
宝五年二月，诏翰林学士李昉校定上之，诏名《开宝
新定尚书释文》。　又云：李昉与知制诰李穆、扈蒙校
定《尚书释文》，周惟简与陈鄂重修，诏并刊板颁行

### 太宗端拱二年孔维等校勘书经正义板成以献

按《宋史太宗本纪》。不载按《玉海》，端拱元年孔维等
奉命校勘《五经正义》，诏国子监镂板行之。易则孔维
等四人校勘，李说等六人详勘又再校。十月板成以
献。书亦如之。二年十月以献。

### 淳化五年十一月幸国子监令孙奭讲尚书赐以束帛

按《宋史太宗本纪》，淳化五年十一月丙寅，幸国子监，
赐直讲孙奭绯鱼，幸武成王庙，复幸国子监，令奭讲
《尚书》，赐以束帛。按《孙奭传》：奭九经及第，为国子监
直讲。太宗幸国子监，召奭讲书，至“事不师古，以克永
世，匪说攸闻。”帝曰：“此至言也。商宗乃得贤相如此耶？”
因咨嗟久之，赐五品服。

### 真宗咸平元年召崔颐正日赴御书院说尚书

按《宋史真宗本纪》，咸平元年春正月丁丑，召学官崔
颐正讲书。按《崔颐正传》：颐正为国学直讲，真宗尝
曰：“朕宫中无事，乐闻讲诵。”翌日，召颐正于苑中说《尚
书大禹谟》，赐以牙绯。自是日令赴御书院待对，说《尚
书》至十卷。

咸平二年二月，幸国子监，召崔偓佺讲《尚书》。十月，孙
奭请摹刻《古文尚书音义》，从之。

按《宋史真宗本纪》：“咸平二年七月甲辰，幸国子监，召
学官崔偓佺讲《尚书大禹谟》。”按《崔颐正传》：“弟偓佺，
淳化中判国子监，李至奏为直讲。咸平二年，真宗幸
国学，召偓佺说尚书，即特赐绯。”

按：《玉海》：“咸平二年十月十六日乙丑，直讲孙奭请摹
印《古文尚书音义》，与新定《释文》并行，从之。”

《唐志》：“顾彪《古文音义》五卷，王俭《音义》四卷，《奭言古文尚书释文》，印板犹存，请雕印。”

### 景德四年九月邢昺讲尚书大义于龙图阁之崇和殿

按《宋史真宗本纪》。不载按《玉海》。景德四年九月“庚
午。宴近臣于龙图阁之崇和殿。翰林学士邢昺。视壁
间挂《尚书礼记图》。讲述大义。在位耸听。上嘉纳之。”

### 大中祥符二年九月召宗室览尚书图

按《宋史真宗本纪》。不载按《玉海》。大中祥符二年九
月丁丑。召宗室观书龙图阁。因览尚书图。

大中祥符七年七月，作《尚书诗》三章。

按《宋史》真宗本纪，不载。按《玉海》，“大中祥符七年六
月庚辰，上作《周易》诗三章，赐群臣和。至是遍咏经史，
百僚并赋。七月辛亥，作《尚书》诗三章，八月庚午，作《春
秋诗》三章。九月甲申，作《毛诗》诗三章。庚戌，作《周礼》诗
三章，十月甲戌作《仪礼》诗三章，十二月庚辰作《公羊》
诗三章。八年正月丁未，作《穀梁》诗三章。闰六月癸巳，
作”《孝经》诗三章，赐群臣和。其读十一经也。起七年六
月庚辰，成于八年闰六月癸巳。〈按十一经内少礼记尔雅〉

### 仁宗天圣八年九月雕新定尚书释文

按《宋史仁宗本纪》不载。按《玉海》，天圣八年九月十
二日雕《新定尚书释文》。晁氏《志》《古文尚书》十三卷，孔
安国以隶古定。〈以隶为籀〉自汉迄唐，行于学官，明皇改从
今文，由是古文遂绝。陆德明独存其一二于《释文》，吕
大防得本于宋次道、王仲至家，以校释文，虽小有异
同，而大体相类。《中兴书目》：“《古文尚书》二卷，郑樵《书考》
六卷，考证古今文同异。”

### 景祐二年春正月癸丑置迩英延义二阁写尚书无逸篇于屏

按《宋史仁宗本纪》。不载按《玉海》，迩英、延义二阁建
于景祐二年正月癸丑，孙奭为侍讲学士，尝书《无逸
图》上之，请施便坐，帝施于讲读阁。

### 皇祐元年九月所镌石室十三经工毕尚书周德正书

按《宋史仁宗本纪》不载。按《玉海石室十三经》，蜀孟
昶所镌，“皇祐元年岁次己丑九月辛卯朔十五日乙
巳工毕。”周易孙逢吉书，尚书周德正书。

皇祐　年，召杨光辅讲《尚书无逸》一篇。

按《宋史仁宗本纪》，不载。按《杨安国传》：父光辅，居马
耆山，学者多从受经，州守王博文荐为太学助教，孙
奭知兖州，又荐为太常寺奉礼郎、州学讲书。既而奭
与冯元荐安国为国子监直讲，并召光辅至，仁宗命
说《尚书》，光辅曰：“尧、舜之事，远而未易行，愿讲《无逸》一
篇。”时年七十馀矣，而论说明畅。帝欲留为学官，固辞。
以国子监丞老于家。

皇祐四年十一月甲辰，杨安国讲《尚书》，请书《无逸》于
屏。甲寅，上《尚书节解》三十卷。十二月甲午，蔡襄上所
书《无逸图》。

按《宋史仁宗本纪》，不载。按《杨安国传》：安国在经筵
二十七年，仁宗称其行义淳质，以比先朝。崔遵度尝
请书《无逸》于迩英阁之后屏，帝曰：“朕不欲背圣人言。”
命蔡襄书《无逸》，王洙书《孝经》四章，列置左右。

按《玉海》：皇祐四年十二月甲午，知制诰王洙、蔡襄上
所书《无逸孝经图》。初，十一月甲辰，侍读杨安国讲《尚书·无逸》，上曰：“朕深知享国之君宜戒逸豫。”因请书《无
逸》篇于迩英阁之后屏。上曰：“朕不欲背圣人之言，当
书置之坐右。”又命侍讲丁度取《孝经》“天子孝治圣治
广要道”四章，对为右图。因令襄书《无逸》，洙书《孝经》，又
“命承旨王拱长为二图序，而襄书之。”又云：“仁宗初建
迩英阁，书《无逸》于屏间，岁久而弊，以白居易赋代之。
侍讲杨安国请复书《无逸》，上欣然，命王洙书之，置之
左方。又命丁度取《孝经》之天子圣治孝治广要道”四
章对为右图，命蔡襄书之。按迩英、延义二阁建于景
祐二年正月癸丑，孙奭为侍讲学士，尝书《无逸图》上
之，请施便坐，帝施于讲读阁。今曰岁久而弊者，当是
奭所上之图等。又按《玉海》，皇祐初，诏杨安国等以《五
经正义》节解为书，令先撰序及名。安国等请名曰《五
经义宗精义枢要》，诏以《五经精义》为名。十二月己亥，
御延和殿，安国等上《五经精义序》，进读毕，赐茶而退。
辛丑，降付迩英阁。四年十一月甲寅，迩英阁侍讲上
《尚书节解》三十卷。

### 至和二年三月判国子监王洙以石经尚书见书镌未就乞促近限毕工

按《宋史仁宗本纪》，不载。按《玉海》，仁宗命国子监取
《易》《诗》《书》《周礼》《礼记》《春秋孝经》为篆隶二体，刻石两楹。
至和二年三月五日，判国子监王洙言，“国子监刊立
石经，至今一十五年止，《孝经》刊毕，《尚书》《论语》见书镌
未就，乞促近限毕工，馀经权罢。”从之。

### 嘉祐三年杨绘献书意

按《宋史仁宗本纪》。不载。按《玉海》。嘉祐三年。杨绘献
《书意诗尚春秋辨要》十卷。闰十二月二十六日。命为
集贤校理。〈按明史官焦竑经籍志杨绘书九意一卷此无九字未知孰是〉

### 神宗熙宁 年范纯仁作尚书解以进

按《宋史神宗本纪》，不载。按《范纯仁传》：神宗曰：“‘卿善
论事，宜为朕条古今治乱可为监戒者’。乃作《尚书解》
以进曰：‘其言皆尧、舜、禹、汤、文、武之事也，治天下无以
易此，愿深究而力行之’。”

熙宁八年六月，颁王安石《书经新义》于学官。

按《宋史神宗本纪》：熙宁八年六月“己酉，颁王安石《诗》
《书》《周礼》义于学官。”按《王安石传》：“初，安石训释《诗》《书》
《周礼》既成，颁之学官，天下号曰《新义》。又作《字说》，多穿
凿傅会，其流入于佛、老，一时学者无敢不传习，主司
纯用以取士，士莫能自名一说，先儒注一切废不用。”

### 哲宗元祐 年车驾幸太学命丰稷讲尚书无逸篇赐四品服

按《宋史哲宗本纪》不载。按《丰稷传》，“哲宗时历国子
祭酒，车驾幸太学，命讲《书无逸》篇，赐四品服。”

元祐二年九月，经筵官进讲《尚书》吕公著、范祖禹进
所节《尚书》等《三经要语》。十月，范祖禹乞于迩英阁复
张挂《无逸图》。是年，文彦博亦进四轴。

按《宋史哲宗本纪》不载按《玉海》，元祐二年九月庚
午，吕公著言“伏观今月十五日以经筵讲《论语》毕。赐
执政及讲筵官御筵。是日内出御书唐贤律诗分赐
臣等各一篇。次日臣于延和谢。今《论语》终帙，进讲《尚
书》二书，皆圣人之格言，为君之要道。臣辄于《尚书》《论
语》及《孝经》中节取要语凡一百段。惟取明白切于治
道者，庶便省览。”他日，太皇太后宣谕公著曰：“所进《尚
书》《论语》等要义百篇，皇帝每日书写看览，甚有益学
问。”范祖禹又言：“臣谨节《尚书》《论语》《孝经》切要之语，训
戒之言，得一百一十九事，以备圣览。所冀手书之、目
睹之、心存之，以助圣德之万一，名曰《三经要语》。”十月
丁未，范祖禹乞于迩英阁复张挂王洙、蔡襄所书《无
逸孝经图》，从之。“周公《无逸》，以勤为先；《孝经》四章，以孝
为本。”元祐二年，平章军国重事文彦博上奏曰：“迩英
北壁有仁祖朝讲官王洙所写《无逸图》，臣虑禁中或
未有此图，敢写录四轴并一卷上进。望于殿内张挂，
及置于几案，以便圣览。”

元祐五年二月，讲《尚书·无逸》终篇，司马康等进讲义
一卷。

按《宋史哲宗本纪》。不载。按《玉海》。元祐五年二月壬
寅。讲《尚书无逸》终篇。侍讲司马康、吴安诗、范祖禹等
录进讲义一卷。

### 徽宗建中靖国 年帝幸太学命蒋静讲尚书无逸篇

按《宋史徽宗本纪》不载。按《蒋静传》，“徽宗初立，静上
言多诋元祐间事。明年，迁国子司业，帝幸太学，命讲
《尚书无逸》篇，赐服金紫。”

### 高宗建炎二年上亲书素屏尚书旅獒一篇出示宰执

按《宋史高宗本纪》，不载。按《玉海》，建炎二年九月二
十二日癸卯，内出亲书坐右素屏《旅獒》一篇，《大有》《大
畜》二卦，与孟子之言七，凡十扇，遣中使宣示宰执。

### 绍兴五年赐赵鼎御书尚书一部

按《宋史高宗本纪》。不载按《玉海》，绍兴五年九月二
十日庚寅，赐赵鼎御书尚书一部。翌日鼎奏谢上曰“《尚书》所载君臣相戒敕之言，所以赐卿。欲共由此道
以成治功。”

绍兴七年九月。内出《尚书无逸篇》。安挂讲筵所
按《宋史高宗本纪》。不载按《玉海》。绍兴七年九月一
日。内出《无逸篇》四轴。付讲筵所。遇讲日安挂。

绍兴十二年，赐陈诚之等《尚书周官》。十二月，上写《尚
书》毕。

按：《宋史高宗本纪》，不载。按《玉海》，绍兴十二年，闻喜
宴，赐陈诚之等御书石刻。《尚书》《周官》：十二月庚辰，上
曰：“朕一无所好，惟阅书作字，自然无倦。《尚书》《史记》《孟
子》写毕，《尚书》写两过，《左传》亦节一本。”

绍兴十三年六月。出御书尚书刊石。颁诸州学
按《宋史》高宗本纪不载按《玉海》。绍兴十三年九月
四日。御出尚书篇。刊石颁诸州学。又云。绍兴十三年
十一月丁卯。秦桧奏“前蒙付出御书。来日欲宣示从
臣。时上写六经论《孟》皆毕。因请刊石国学。仍颁墨本
赐诸路州学。”诏可。

绍兴十四年，以御书《尚书》刊石，立于太学。

按《宋史高宗本纪》。不载按《玉海》。绍兴十四年正月。
出御书。尚书宣宗馆职。观毕进诗刊石。立于太学首
善阁及大成殿后三礼堂之廊庑。

绍兴二十四年，赐张孝祥等《尚书皋陶谟》。

按《宋史高宗本纪》。不载。按《玉海》。绍兴二十四年。“赐
张孝祥等皋陶谟。就闻喜宴赐之。”

### 孝宗乾道五年赐讲读官尚书正义

按《宋史孝宗本纪》。不载。按《玉海》。乾道己丑表题“代
讲读官谢赐《尚书正义》。”

乾道七年，出《尚书敬天图》以示辅臣。

按《宋史》孝宗本纪，不载。按《玉海》，乾道七年正月己
亥，出敬天图以示辅臣。上曰：“《无逸》一篇，享国久长，皆
本于寅畏。朕近日取《尚书》所载敬天事编为两图，朝
夕观览，以自儆省，名之曰敬天图。”虞允文奏：“古人作
《无逸图》，犹夸大其事。陛下尽图书中，敬天事又远过
之，惟圣人尽躬行之实，敬畏不已，必有明效。”六月乙
卯，上曰：“敬天事已纂成图，置之坐右，朝夕自省，一日
引卿等便殿观之。”又曰：“人主傥不畏天，尚何所畏。”允
文奏：“愿颁此图，刻之琬琰。”上曰：“作数语并图付出。”
乾道八年，赐进士黄定等御书《益稷篇》。

按《宋史孝宗本纪》，不载。按《玉海》，乾道八年四月二
十六日己未，赐进士黄定等《益稷》篇，先是二十日，宣
示辅臣。梁克家奏“《益稷》首载治水播食事，末载君臣
更相训敕之意，学者因宸翰，味经旨，必知古人用心
矣。”上曰：“如‘无若丹朱傲’等语，见古者君臣警戒之深。”
又曰：“圣人待天下之人，先之以教，及不格则以刑威
之。”

### 淳熙四年五月赐程叔达观尚书敬天图七月程大昌上禹贡论五卷后论一卷

按《宋史》孝宗本纪。不载按《玉海》。淳熙四年五月己
酉。宗正少卿程叔达进对。言“玉音许宣示《敬天图》。愿
得稽首拜观。”上顾左右取图至。命叔达起观。上亦诵
读。每至前代王者。或不能敬畏修省。则曰“此图美恶
并著。亦欲以之儆戒。”至无逸篇。则曰。《无逸》。言人君享
国久长。由严恭寅畏所致。尤当以为法。七月九日。刑
部侍郎程大昌上《禹贡论》五十一篇，《后论》八篇，诏付
秘阁。序云：“天下大川，如江、淮、河、汉、济、弱水、黑水七者，
名称迹道，世传失实，因著论辨证之。”书目《禹贡论》五
卷，《后论》一卷，专论河、汴二水之患。又《禹贡论图》五卷，
因《禹贡》讲历代山川郡县，名称改易，以唐世地书为
正。大昌考究年代地理等，为《书谱》二十卷。

淳熙五年，御书《尚书旅獒篇》，赐进士姚颖等。

按《宋史孝宗本纪》。不载。按《玉海》。淳熙五年四月二
十四日。御书《旅獒篇》。赐进士姚颖等。

淳熙十六年正月。史浩进《尚书讲义》二十二卷
按《宋史孝宗本纪》。不载按《玉海》。淳熙十六年正月
二十三日。太傅史浩进尚书讲义二十二卷。诏藏秘
府。

### 宁宗嘉泰元年御书说命篇赐右丞相谢深甫

按《宋史宁宗本纪》不载。按《谢深甫传》，深甫拜右丞
相，嘉泰元年，御书“《说命篇》及金币以赐之。”

嘉泰三年正月，幸太学，命祭酒李寅仲讲《尚书周官
篇》。

按：《宋史宁宗本纪》：“嘉泰三年春正月戊戌，幸太学，谒
大成殿，御化原堂，命国子祭酒李寅仲讲《尚书周官》
篇。”

### 嘉定元年御书尚书说命篇以赐辅臣

按《宋史宁宗本纪》。不载。按《玉海》。嘉定元年御书书
之说命。《易》之《泰卦》。《诗》之《天保》。以赐辅臣。

### 理宗端平二年以陈文蔚著尚书解诏补迪功郎

按：《宋史理宗本纪》：“端平二年三月乙未，进士陈文蔚
著《尚书解》，诏补迪功郎。”

====嘉熙二年赐讲筵御书尚书皋陶谟====按《宋史理宗本纪》。不载按《玉海》，嘉熙戊戌，表题“代
宰臣为讲筵，进读太祖、太宗、真宗三朝宝训终篇，赐
御书《皋陶谟》及笏带、鞍马。
嘉熙四年进石刻御制《尚书敬天图》。”

按《宋史理宗本纪》。不载。按《玉海》。嘉熙庚子表。题。代
宰臣进秘书省石刻御书御制尚书敬天图。